আমাদের রাতের আয়ু তখনও বাড়ছে শুধু। টিএসসি‘র মোড়ে পৌঁছানোর আগেই দেখা হয় তৎকালীন দৈনিক বাংলার সাংবাদিক খায়রুল আনোয়ার মুকুলের সঙ্গে। তার সঙ্গে হয়তো আছে আরো কয়েকজন সাংবাদিক বন্ধু। রাতের আয়ু বাড়াতে শুরু হয় নতুন আড্ড। সেখানে নতুন কবিতার বই, উপন্যাস, কোন বইয়ের কাটতি বেশী এসব আলোচনাই মূখ্য হয়ে ওঠে। পাশ দিয়ে চলে যাচ্ছে হেঁটে যাচ্ছে কবি শ্যামল জাকারিয়া, তারিক সুজাত, ডাকসুর সাহিত্য সম্পাদক কবি ইস্তেকবাল হোসেন। হঠাৎ কবি নবারুণের সেই অবিস্মরণীয় লাইন ছুঁড়ে দেয় ইস্তেকবাল আমাদের জটলায়-জল্লাদের উৎসব মঞ্চ আমার দেশ না। চমকে উঠি সবাই। ফাল্গুনের হাওয়ায় কোনো পোস্টারের দোকানে দুলে ওঠে চে গুয়েভেরার জ্বলজ্বলে পোস্টার।